**Într-un vis de verde**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

stau la apus de nopţi

sau poate la răsăritul din mine

uitat cândva în crângul

de la răspântie de drumuri

unde doar vestejirile se adună

vis de cer

în ochiul închis

al fântânilor neizvorâte

câte aşteptări au murit în pădurea tristă

decolorate în fumul alb

din iarba strivită de tăcere

îndoieli renunţări iluzii

la sânul cocorilor răniţi de timp

copacii sunt păsări cu pieptul zdrobit

ce ireal se zbat ameţiţi

de uimirea necuprinsului

îi văd cum cântă

cu capul plecat pe umărul pământului

nu le-aud niciodată glasul

doar vântul descifrează

taina împăcării

adieri de aripi îşi poartă îndemnul

peste aşteptarea lor

am să-mi ascund elegiile

sub scoarţă

şi alintată

să trec cu depărtarea

într-un vis de verde